section_heading: Poslije rata
paragraph_text: Kada je Povjerenstvo u ljeto 1919. objavilo izvještaj Capello je, uz Cadornu, bio imenovan jedan od glavnih krivaca za poraz kod Kobarida. Nakon toga Capello je zajedno s Cadornom u rujnu 1919. umirovljen. U mirovini tražio je od talijanske Vlade da se ponovno provede istraga oko uzroka poraza kod Kobarida. U tu svrhu objavio je i dvije knjige u kojima kritizira utvrđenje Kobaridske komisije, te iznosi kritički pogled na talijansko vođenje rata. Također, aktivno sudjeluje u polemikama oko reorganizacije talijanske vojske pišući članke u listu Giornale del popolo. Posebice je kritičan prema vojnoj hijerarhiji optužujući istu za nesklonost reformama i konzervativizam.